BEGRUNDELSE

1.BAGGRUND FOR FORSLAGET

•Forslagets begrundelse og formål

Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.

Den 7. august 2020 anmodede Rumænien om finansiel støtte fra Unionen, og den 25. september 2020 tildelte Rådet ved gennemførelsesafgørelse (EU) 2020/1355 finansiel støtte til Rumænien med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagerne og de selvstændige.

Den 26. maj 2022 anmodede Rumænien Unionen om at udvide listen over foranstaltninger i Rådets gennemførelsesafgørelse (EU) 2020/1355.

I henhold til SURE-forordningens artikel 6, stk. 2, har Kommissionen hørt de rumænske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med de rumænske arbejdsmarkedsforanstaltninger og sundhedsrelaterede foranstaltninger, der er truffet som reaktion på covid-19-pandemien. Disse foranstaltninger vedrører navnlig en kombination af nye foranstaltninger og eksisterende foranstaltninger, som der henvises til i Rådets gennemførelsesafgørelse (EU) 2020/1355:

(a)den eksisterende ordning med ydelser til ansatte hos arbejdsgivere, som nedsætter eller midlertidigt indstiller deres aktivitet på grund af følgerne af covid-19-udbruddet. Ydelsen udgør højst 75 % af de ansattes grundløn (dog højst 75 % af landets gennemsnitlige bruttoløn). Denne foranstaltning blev forlænget i al den tid, der var undtagelsestilstand, indtil marts 2022

(b)den eksisterende arbejdsfordelingsordning, hvorunder arbejdsgiveren i tilfælde af en midlertidig nedsættelse af aktiviteten som følge af situationen med nødsituation eller alarmberedskab har mulighed for at reducere medarbejdernes arbejdstid med op til 50 %. I perioden med nedsat arbejdstid modtager de berørte ansatte en godtgørelse på 75 % af forskellen mellem bruttolønnen for normal arbejdstid og deres faktiske løn. Denne foranstaltning blev forlænget indtil juni 2022, tre måneder efter undtagelsestilstandens ophør

(c)to eksisterende foranstaltninger til fordel for selvstændige og personer inden for liberale erhverv er blevet forlænget. For dem, der helt har indstillet deres aktivitet på grund af følgerne af covid-19-udbruddet, udbetaler staten en ydelse på 75 % af den gennemsnitlige bruttoløn under undtagelsestilstanden indtil marts 2022. For dem, der har nedsat deres arbejdstid, udbetaler staten en ydelse på op til 41,5 % af den gennemsnitlige bruttoløn indtil juni 2022, tre måneder efter undtagelsestilstandens ophør

(d)den eksisterende understøttelsesydelse til daglejere, som stopper med at arbejde, fordi forretningsaktiviteten er blevet indstillet på grund af følgerne af covid-19-udbruddet, på 35 % af det normale vederlag pr. arbejdsdag i en periode på højst tre måneder. Denne foranstaltning blev forlænget indtil juni 2022, tre måneder efter undtagelsestilstandens ophør

(e)den eksisterende børnepasningsydelse til ansatte i det nationale forsvarssystem, fængsler, offentlige sundhedsenheder og andre kategorier af den offentlige sektor, der blev indført ved ministerielle bekendtgørelser. Ydelsen er betinget af, at den anden forælder ikke har alternative rettigheder, som giver forældre mulighed for at holde fri for at passe børn i tilfælde af midlertidig lukning af undervisningsenheder. Nævnte foranstaltning kan betragtes som en foranstaltning svarende til en arbejdsfordelingsordning som omhandlet i forordning (EU) 2020/672, idet der ydes indkomststøtte til ansatte til at dække omkostningerne ved børnepasning, mens skolerne er lukket, og den derfor hjælper forældrene med at fortsat at arbejde og forhindrer, at de risikerer deres ansættelsesforhold. Denne foranstaltning blev forlænget til udgangen af skoleåret 2021-2022 og udvidet til at omfatte ansatte i den private sektor

(f)den nye foranstaltning bestående af en ydelse ved sygeorlov til personer i karantæne og personer, der er diagnosticeret med covid-19-smitte. Orloven og karantæneydelsen ydes til forsikrede, som på grund af mistanke om smitsom sygdom ikke må fortsætte deres virksomhed i den periode, der er fastsat i den attest, der er udstedt af den offentlige sundhedsforvaltning

(g)den nye foranstaltning bestående i et engangsbeløb på 2 500 RON til arbejdsgivere for hver telearbejder til køb af pakker af teknologiske varer og tjenesteydelser, der er nødvendige for telearbejde. Foranstaltningen gælder for arbejdsgivere, hvis ansatte har telearbejdet under undtagelsestilstanden i mindst 15 arbejdsdage i 2020. Denne foranstaltning kan betragtes som en foranstaltning svarende til arbejdsfordelingsordninger som omhandlet i forordning (EU) 2020/672 på grund af dens tilsigtede formål og økonomiske virkning. Ved at lette telearbejde i forbindelse med covid-19-pandemien bidrager det til at bevare ansættelsesforholdet. Der ydes også indkomststøtte til ansatte i form af en tillægsydelse, der bidrager til at dække udgifterne til hjemmekontorer for at gøre det muligt at udføre arbejde under nedlukningen og efterfølgende restriktioner

(h)den eksisterende bonus for ekstraarbejde til personale i specialstrukturerne under det nationale institut for folkesundhed og de regionale sundhedsforvaltninger og/eller den offentlige sundhedsforvaltning i Bukarest blev forlænget i 2020, 2021 og 2022. Denne foranstaltning er fortsat i kraft, så længe WHO betegner covid-19 som en global pandemi

(i)den eksisterende bonus for særligt farlige forhold på op til 30 % af lønnen til medicinsk personale, der deltager i de medicinske covid-19-foranstaltninger. Foranstaltningen var i kraft i perioden marts 2020 til august 2020. Foranstaltningen blev udvidet til også at omfatte det personale, der er ansvarligt for håndhævelsen af sundhedsforanstaltninger under indenrigsministeriet

(j)den nye foranstaltning bestående af en bonus på mellem 30 % og 40 % af grundlønnen til personale i de regionale sundhedsforvaltninger og i den offentlige sundhedsforvaltning i Bukarest

(k)den nye foranstaltning bestående af et udstationeringstillæg på 50 % og et dagpengetillæg på 2 % af grundlønnen for speciallæger, paramedicinsk personale og hjælpepersonale i det offentlige system. Tillægget ydes til personale, der er udstationeret i 30 dage i situationer med epidemiologisk eller biologisk risiko i sundhedsenheder med personalemangel, som er ansvarligt for at begrænse og forebygge spredning af covid-19